2.1 Στήριξη των ευάλωτων κοινωνικών ομάδων και ένταξη των ατόμων που αποκλείονται από την αγορά εργασίας (στόχος α και στόχος ζ)

Το δίκτυο συμβάλλει στη διασφάλιση της εύρυθμης λειτουργίας των αγορών εργασίας στην Ευρώπη. Κεντρικό ρόλο στο πλαίσιο αυτό διαδραματίζει η εφαρμογή πολιτικών που βοηθούν τα άτομα που είναι περισσότερο απομακρυσμένα από την αγορά εργασίας να βρουν εργασία, ιδιαίτερα τους νέους και τους μακροχρόνια ανέργους, κάτι που αποτελεί βασική προτεραιότητα της ευρωπαϊκής πολιτικής για την απασχόληση. Επιπλέον, το δίκτυο έχει ασχοληθεί με την ένταξη των προσφύγων και των ατόμων με αναπηρία στην αγορά εργασίας.

Ανεργία των νέων

Το δίκτυο συμβάλλει ενεργά στη λήψη μέτρων σε επίπεδο ΕΕ για την αντιμετώπιση της ανεργίας των νέων στηρίζοντας την εφαρμογή των εγγυήσεων για τη νεολαία. Στόχος των εγγυήσεων για τη νεολαία είναι να εξασφαλιστεί ότι όλοι οι νέοι ηλικίας κάτω των 25 ετών λαμβάνουν προσφορά απασχόλησης καλής ποιότητας, συνεχή εκπαίδευση, μαθητεία ή άσκηση εντός τεσσάρων μηνών από τη στιγμή που καθίστανται άνεργοι ή εξέρχονται από την εκπαίδευση. Σε πολλές χώρες, οι ΔΥΕ ενεργούν ως το κύριο σημείο εισόδου για τις εγγυήσεις για τη νεολαία, ενώ συνεργάζονται παράλληλα με διάφορους εταίρους υλοποίησης.

Στο πλαίσιο της σύστασης για τη θέσπιση εγγυήσεων για τη νεολαία, το δίκτυο των ΔΥΑ καλείται να συνεχίσει να παρακολουθεί και να υποβάλλει τακτικά εκθέσεις για τις εξελίξεις που αφορούν τον σχεδιασμό, την εφαρμογή και τα αποτελέσματα προγραμμάτων εγγυήσεων για τη νεολαία. Στο πλαίσιο της απόφασης, το δίκτυο καλείται να προάγει και να ανταλλάσσει βέλτιστες πρακτικές όσον αφορά την ένταξη των νέων εκτός απασχόλησης, εκπαίδευσης ή κατάρτισης (ΕΑΕΚ). Ως εκ τούτου, το δίκτυο παρακολουθεί την εφαρμογή των εγγυήσεων για τη νεολαία από τις ΔΥΑ – τα πορίσματα δημοσιεύονται σε σχετικές ετήσιες εκθέσεις – και έχει αναλάβει διάφορες άλλες δραστηριότητες αμοιβαίας μάθησης και ανάλυσης. Για παράδειγμα, στον κατάλογο πρακτικών των ΔΥΑ για την προσέγγιση των ΕΑΕΚ (Catalogue of PES Practices for the Outreach to NEETs), που κατάρτισε το δίκτυο, περιλαμβάνονται παραδείγματα από 17 ΔΥΑ σχετικά με τους διαφόρους τρόπους με τους οποίους οι υπηρεσίες αυτές παρέχονται σε ολόκληρη την Ευρώπη. Στον κατάλογο μέτρων για την εφαρμογή των εγγυήσεων για τη νεολαία (Catalogue of Measures for Implementation of the Youth Guarantee), που κατάρτισε το δίκτυο, απαριθμούνται μέτρα των ΔΥΑ για τη βελτίωση των παρεχόμενων υπηρεσιών στο πλαίσιο των εγγυήσεων για τη νεολαία. Επιπλέον, το 2016 αναπτύχθηκε δέσμη εργαλείων για την παροχή σαφούς καθοδήγησης στις ΔΥΑ όσον αφορά την προσέγγιση των ΕΑΕΚ.

Στην έκθεση της Επιτροπής του 2016 με τίτλο «Εγγυήσεις για τη νεολαία και Πρωτοβουλία για την απασχόληση των νέων: τρία χρόνια μετά» διαπιστώθηκε ότι οι περισσότερες ΔΥΑ είχαν στοχεύσει καλύτερα τις υπηρεσίες τους και είχαν προσφέρει περισσότερα στους νέους. Στην έκθεση αναφέρονται επίσης ορισμένες προκλήσεις που εξακολουθούν να αντιμετωπίζουν οι ΔΥΑ, όπως η εξασφάλιση των ικανοτήτων που απαιτούνται για την εκτέλεση του μεγάλου αριθμού έργων και η ενίσχυση της διαρθρωμένης συνεργασίας τους με τους εργοδότες.

Μακροχρόνια ανεργία

Στο πλαίσιο της σύστασης που εξέδωσε το Συμβούλιο τον Φεβρουάριο του 2016 για την ένταξη των μακροχρονίως ανέργων στην αγορά εργασίας ανατέθηκε στην EMCO η παρακολούθηση της εφαρμογής με τη συμβολή του δικτύου.

Παράδειγμα: Διάσκεψη του δικτύου για την ένταξη των μακροχρόνια ανέργων Στις 2 Ιουνίου 2016 το δίκτυο πραγματοποίησε διάσκεψη στην οποία συμμετείχαν εκπρόσωποι των ΔΥΑ, του τριτογενούς τομέα, ιδιωτικών υπηρεσιών απασχόλησης και άλλων εταίρων με σκοπό να συζητηθεί η εφαρμογή της σύστασης για τους μακροχρόνια ανέργους. Η διάσκεψη επικεντρώθηκε στην παροχή ενιαίων σημείων επαφής μέσω του διυπηρεσιακού συντονισμού, στον σχεδιασμό και την υλοποίηση συμφωνιών ένταξης στην εργασία, καθώς και στη δημιουργία αποτελεσματικών εταιρικών σχέσεων όσον αφορά την ένταξη στην εργασία. Οι συζητήσεις που πραγματοποιήθηκαν στο πλαίσιο της διάσκεψης παρείχαν στις ΔΥΑ και σε άλλους ενδιαφερομένους τη δυνατότητα να ανταλλάξουν εμπειρίες και εμπειρογνωσία. Τα φόρα αυτά συμβάλλουν στη βελτίωση των επιδόσεων των ΔΥΑ και στην εμβάθυνση της συνεργασίας τους με οργανισμούς-εταίρους για την αντιμετώπιση κρίσιμων ζητημάτων.

Το δίκτυο σχεδίασε και εξέδωσε πρότυπα ποιότητας στα οποία καθορίζονται ελάχιστες, μέτριες και υψηλές προσδοκίες όσον αφορά την υλοποίηση εγκατάστασης για ένα ενιαίο σημείο επαφής πελατών, καθώς και συμφωνιών ένταξης στην εργασία. Το Συμβούλιο Απασχόλησης, Κοινωνικής Πολιτικής, Υγείας και Καταναλωτών (EPSCO) έχει εγκρίνει τα εν λόγω πρότυπα ποιότητας. Το δίκτυο διενήργησε επίσης έρευνα για τον προσδιορισμό ορθών πρακτικών στις ΔΥΑ όσον αφορά την έγκαιρη παρέμβαση και τη δραστηριοποίηση των ανέργων.

Το δίκτυο από την αρχή συμμετείχε στην κατάρτιση της σύστασης για τους μακροχρόνια ανέργους και παρείχε απαντήσεις στο πλαίσιο της διαβούλευσης που διενεργήθηκε σχετικά με τη θέσπισή της.

Πρόσφυγες

Πολλές ΔΥΑ στην Ευρώπη καλούνται να παράσχουν υπηρεσίες σε αυξανόμενο αριθμό προσφύγων και, σε ορισμένες περιπτώσεις, αιτούντων άσυλο. Παρότι η κατάσταση που επικρατεί στα κράτη μέλη ποικίλλει σημαντικά, υπάρχουν πολλές κοινές προκλήσεις και σημαντικές δυνατότητες άντλησης διδαγμάτων από καινοτόμες προσεγγίσεις που εφαρμόζονται ανά την Ευρώπη. Το διοικητικό συμβούλιο του δικτύου πραγματοποιεί συζητήσεις σχετικά με την κατάσταση των προσφύγων και τις πρακτικές των κρατών μελών.

Τον Ιούνιο του 2016 το δίκτυο εξέδωσε τους βασικούς συλλογισμούς του σχετικά με την ένταξη των προσφύγων και των αιτούντων άσυλο στην αγορά εργασίας. Προσδιόρισε τέσσερα ζητήματα ως ιδιαίτερα σημαντικά για την ένταξη των προσφύγων και των αιτούντων άσυλο: γλώσσα, δεξιότητες και προσόντα, εταιρικές σχέσεις και οργανισμοί, και εργοδότες. Το 2017 πρόκειται να διοργανώσει εκδήλωση αμοιβαίας μάθησης για τη διερεύνηση των πρακτικών των ΔΥΑ στους τομείς αυτούς.

Άτομα με αναπηρία

Η ένταξη των ατόμων με αναπηρία στην αγορά εργασίας είναι ένας από τους τομείς στους οποίους εστιάζει το δίκτυο. Αποτέλεσε επίσης προτεραιότητα της ολλανδικής Προεδρίας της ΕΕ κατά το πρώτο εξάμηνο του 2016. Η συνεδρίαση του διοικητικού συμβουλίου του δικτύου που πραγματοποιήθηκε τον Ιούνιο του 2016 στο Άμστερνταμ αποτέλεσε ευκαιρία εξέτασης της καινοτόμου και εξελιγμένης προσέγγισης των Κάτω Χωρών. Το 2016 το δίκτυο δημοσίευσε επίσης αναλυτικό έγγραφο σχετικά με την αναπηρία και την ένταξη στην αγορά εργασίας, στο οποίο εξετάστηκαν οι πρόσφατες πρωτοβουλίες πολιτικής καθώς και οι κυριότερες τάσεις όσον αφορά την παροχή βοήθειας σε άτομα με αναπηρία για εύρεση εργασίας. Το έγγραφο άντλησε παραδείγματα από κράτη μέλη στα οποία έχουν πραγματοποιηθεί μείζονες μεταρρυθμίσεις όσον αφορά τη στήριξη που παρέχεται σε άτομα με αναπηρία.

2.2 Αξιοπρεπής και βιώσιμη εργασία (στόχος β)